Nu kan fagfolkene komme i gang. Sådan lyder det umiddelbart fra borgmester i Frederikshavn Kommune Birgit S. Hansen, efter et stort flertal i byrådet onsdag aften besluttede at frigive en halv million kroner til arbejdet med at reetablere den ødelagte klit ved Sønder Strand i Skagen. Klitterne blev ødelagt, da en gummiged i oktober sidste år skrallede toppen af klitterne og skubbede det ned på stranden. - Vi vil rigtigt gerne i gang i løbet af efteråret, da vi jo ved, hvad en efterårsstorm kan gøre ved sådan en klit, så det kan risikere at have stor indvirkning på klitten, så vi skal så hurtigt som have reetableret klitten, og de planter, der holder på sandet, siger borgmester Birgit S. Hansen (S). Ved byrådsmødet onsdag aften stemte Venstre imod, da man ønsker at afvente retssagen om hærværket. - Vi har stemt imod vi ikke tage stilling til sagen – det er en politisag, og det er domstolene, der skal udmønte den her sag, før vi kan tage stilling, siger Venstres Mette Hardam. Hun understreger, at Venstre mener, at det er vigtigt at få reetableret klitten, men det skal ske ud fra det, som Venstre mener, er de rigtige forudsætninger – og der er man ifølge Mette Hardam ikke endnu. Der er to sigtet i hærværkssagen, men de er ikke tiltalte, ligesom det er uvist, hvornår sagen kommer for en domstol.

Referat:
Et stort flertal i byrådet i Frederikshavn har onsdag aften frigivet en halv million kroner til at reetablere den ødelagte klit i Skagen. Nu skal arbejdet i gang, lyder det fra borgmester Birgit S. Hansen (S).